Document ID: 32006D0567

Kommissionens afgørelse
af 10. januar 2006
om indgåelse af en aftale i form af brevveksling mellem Det Europæiske Fællesskab og Republikken Chile vedrørende ændringer af tillæg I, II, III og IV til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side
(2006/567/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2002/979/EF af 18. november 2002 om undertegnelse af og midlertidig anvendelse af visse bestemmelser i aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side [1], særlig artikel 5, stk. 1, og
ud fra følgende betragtninger:
(1) For at tage hensyn til udvidelsen af Det Europæiske Fællesskab, konklusionerne af det første møde i det blandede udvalg nedsat ved aftalen om handel med vin, som blev afholdt den 8. januar 2004 i Santiago de Chile, konklusionerne af mødet i associeringsudvalget, der blev afholdt i december 2004 i Santiago de Chile, og konklusionerne af det andet møde i det blandede udvalg nedsat ved aftalen om handel med vin og det første møde i det blandede udvalg nedsat ved aftalen om handel med spiritus og aromatiserede drikkevarer, der begge blev afholdt den 13.- 14. juni 2005 i Madrid, er det nødvendigt at ændre tillæg I, II, III og IV til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side, med henblik på at beskytte Fællesskabets og Chiles nye geografiske betegnelser, Fællesskabets traditionelle udtryk og Chiles supplerende kvalitetsbetegnelser med virkning fra den 24. april 2006.
(2) Fællesskabet og Republikken Chile har derfor i overensstemmelse med artikel 29, stk. 2, i aftalen om handel med vin forhandlet sig frem til en aftale i form af brevveksling for at ændre tillæg I, II, III og IV til aftalen.
(3) Brevvekslingen bør derfor godkendes.
(4) Foranstaltningerne i denne afgørelse er i overensstemmelse med udtalelse fra Forvaltningskomitéen for Vin -
TRUFFET FØLGENDE AFGØRELSE:
Artikel 1
Aftalen i form af brevveksling mellem Det Europæiske Fællesskab og Republikken Chile om ændring af tillæg I, II, III og IV til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side, godkendes hermed på Fællesskabets vegne.
Teksten til aftalen er knyttet til denne afgørelse.
Artikel 2
Kommissæren for landbrug og udvikling af landdistrikter bemyndiges hermed til at undertegne brevvekslingen med bindende virkning for Fællesskabet.
Udfærdiget i Bruxelles, den 10. januar 2006.

Labels: 17
5
3
18
15